VEGA præsenterer

**The Lone Bellows indiefolk harmonier fylder VEGA**

*Der er gåsehudsfremkaldende indiefolk på programmet, når amerikanske The Lone Bellow den 5. februar får væggene i Lille VEGA til at græde country-tårer.*

Da The Lone Bellow slog igennem med deres selvbetitlede debutalbum i 2013, fik deres Fleetwood Mac-harmonier og The Band-seriøsitet dem sat i bås med bands som Mumford & Sons, The Lumineers og Eward Sharpe. Sammenligningen er ikke helt ved siden af, men The Lone Bellow formår med deres nye album at gå nye veje og forfine deres sangskrivning.

Det nye album *Then Came the Morning* er produceret af The Nationals Aaron Dessner, og han har slebet hjørner til på trioens univers, så deres indiefolk fremstår endnu stærkere. Det høres blandt andet på [åbningsnummeret](https://www.youtube.com/watch?v=1CKS7qWayDk), der deler navn med med albummet. Her dyrker Zach Williams, Brian Elmquist, og Kanene Pipkin deres forkærlighed for vokalharmonier, svulmende instrumentering og et strejf af country.

Noget publikummet til dette års Tønder Festival også nød godt af, da trioen spillede på festivalens udendørsscene. Gaffa gav deres anmeldelse af koncerten følgende overskrift, ”*Gåsehudsfremkaldende folkpop tryllebandt Tønder*” og [fire stjerner](http://gaffa.dk/anmeldelse/98897).

**Sydstatsrøddernes rå inderlighed**

De 13 nye sange blev skrevet under to års konstant turné med debutalbummet. Da det blev tid til at indspille, stod The National-guitaristen øverst på producer-ønskesedlen efter hans arbejde med Local Natives og Sharon Van Etten.

Dessner installerede bandet i en gammel kirke, Dreamland, hvor The Lone Bellow kunne trække på deres sydstatsrødder og den nødvendige tyngde, de havde brug for på *Then Came the Morning*.

Det meste af vokalen er indspillet i et take med bandet placeret i en stor cirkel midt i kirken. Vigtigheden af at ramme rigtigt første gang giver sange som “[Heaven Don’t Call Me Home](https://www.youtube.com/watch?v=b0HqZ5Dn3kQ)” og “If You Don’t Love Me” en ekstra dimension. Og på sangen

”Marietta” blæser Zach Williams lytteren omkuld med en intens og ærlig levering.

**Fakta om koncerten:**

The Lone Bellow (US)

Fredag den 5. februar 2016 kl. 21.00

Lille VEGA, Enghavevej 40, 1674 Kbh. V

150 kr. + gebyr

Billetter kan købes i dag via VEGAs hjemmeside og Billetnet.

[Læs mere om koncerten og køb billet her.](http://vega.dk/event/the-lone-bellow-19148)